Forslag til RÅDETS AFGØRELSE om fastlæggelse af nye retningslinjer for det flerårige program til fremme af det internationale energisamarbejde (1998-2002) (Synergy-programmet) under det flerårige rammeprogram for aktioner inden for energisektoren og de dertil knyttede foranstaltninger (forelagt af Kommissionen)

BEGRUNDELSE

Som led i den generelle omstrukturering, som Kommissionen gennemfører for at tilpasse sine aktiviteter og ressourcer efter sine prioriterede mål, og som navnlig berører de gennemførelsesopgaver, der er knyttet til forvaltningen af programmer og projekter, påtænkes det at fastlægge nye retningslinjer for energirammeprogrammet (Rådets beslutning 1999/21/EF, Euratom), bl. a. Synergi-underprogrammet (Rådets beslutning 1999/23/EF).

Synergy-programmet er et af de programmer, der har meget begrænsede finansieringsmidler i forhold til de mange aktiviteter, det omfatter, og det forekommer hensigtsmæssigt at koncentrere gennemførelsen om et sæt højtprioriterede mål, at reducere antallet af kontrakter under programmet og at forhøje kontrakternes gennemsnitsbeløb.

Der var blevet offentliggjort en indkaldelse af forslag i slutningen af 1999. Denne indkaldelse af projektforslag til samfinansiering i 2000, som blev offentliggjort i EFT den 12. oktober 1999, indeholdt kriterier, der ikke længere svarer til Kommissionen retningslinjer, og derfor besluttede denne i sin egenskab af ordregivende myndighed ikke at gå videre med den nævnte indkaldelse og at forelægge udvalget et nyt udkast.

På udvalgets møde den 29. september 2000 afgav medlemsstaterne negativ udtalelse om udkastet til de nye retningslinjer, som Kommissionen havde fremlagt, og de nægtede at afgive udtalelse om det nye udkast til indkaldelse af forslag. En lignende situation er opstået for minimumstærsklerne under Save- og Altener-programmerne.

I overensstemmelse med artikel 4 i Rådets beslutning 1999/21/EF, Euratom, forestår Kommissionen gennemførelsen af rammeprogrammet og udarbejder udkast til retningslinjer for de aktioner og foranstaltninger, der skal iværksættes som led i hvert enkelt særprogram. Da udvalget ikke har afgivet positiv udtalelse, forelægger Kommissionen sit forslag for Rådet i henhold til den nævnte artikel 4 i beslutning 1999/21/EF, Euratom.

Forslag til RÅDETS AFGØRELSE om fastlæggelse af nye retningslinjer for det flerårige program til fremme af det internationale energisamarbejde (1998-2002) (Synergy-programmet) under det flerårige rammeprogram for aktioner inden for energisektoren og de dertil knyttede foranstaltninger

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning af 14. december 1998 (1999/21/EF, Euratom) om et flerårigt rammeprogram for aktioner inden for energisektoren (1998-2002) og dertil knyttede foranstaltninger,

under henvisning til Rådets beslutning af 14. december 1998 (1999/23/EF), om et flerårigt program til fremme af det internationale energisamarbejde (1998-2002)(Synergy),

under henvisning til forslag fra Kommissionen, og

ud fra følgende betragtninger:

(1) Kommissionen har besluttet at koncentrere sig om sine kerneopgaver, og den har gennemført en generel omstrukturering for at tilpasse sine aktiviteter og ressourcer efter sine prioriterede mål. Omstruktureringen berører navnlig de gennemførelsesopgaver, der er knyttet til forvaltningen af programmer og projekter, og især budgetposter med små beløb.

(2) Synergy-programmet er et af de programmer, der har begrænsede finansieringsmidler i forhold til de mange aktiviteter, det omfatter, og det er nødvendigt at koncentrere gennemførelsen om et sæt højt prioriterede mål, at reducere antallet af kontrakter under programmet og at forhøje kontrakternes gennemsnitsbeløb, således at de mål, der er fastsat for reformen af Kommissionens aktiviteter vedrørende forvaltning af programmer, kan nås.

(3) Synergy-programmet er blevet udmøntet i et for stort antal af små kontrakter med en stor geografisk spredning, som det blev fremhævet i den seneste evalueringsrapport. Situationen er den samme for Altener- og Save-programmerne.

(4) Kommissionen har i sin egenskab af ordregivende myndighed ret til ikke at føre en procedure vedrørende en indkaldelse af forslag til ende, når det sker med begrundelse i samfundets interesse. I henhold til disse beføjelser har Kommissionen besluttet ikke at gå videre med den indkaldelse af forslag vedrørende Synergy-programmet, der blev offentliggjort i 1999 (1999/C 290/05).

(5) Kommissionen har fremsat forslag til nye retningslinjer for aktioner og foranstaltninger, der skal iværksættes som led i Synergy-programmet; retningslinjerne er anført i bilaget til denne beslutning.

(6) Udvalget for Rammeprogrammet har afgivet negativ udtalelse om dette forslag -

TRUFFET FØLGENDE AFGØRELSE:

Eneste artikel

Rådet godkender de nye retningslinjer for Synergy-programmet, der er anført i bilaget.

Udfærdiget i Bruxelles,

På Rådets vegne

Formand

BILAG: NYE RETNINGSLINJER FOR SYNERGY-PROGRAMMET

Som led i den generelle omstrukturering, som Kommissionen gennemfører for at tilpasse sine aktiviteter og ressourcer efter sine prioriterede mål, og som navnlig berører de gennemførelsesopgaver, der er knyttet til forvaltningen af programmer og projekter, påtænkes det at foretage tilpasninger vedrørende gennemførelsen af Synergy-programmet.

Dette program har begrænsede finansieringsmidler i forhold til de mange aktiviteter, det omfatter. Tanken om at koncentrere det om et sæt højt prioriterede mål har været fremme flere gange tidligere, og især under møderne i Udvalget for Energirammeprogrammet. Det forekommer også ønskeligt at lade Synergy-programmets særegenhed fremtræde tydeligere i forhold til de internationale energisamarbejdsaktioner, der henhører under de andre programmer, som Kommissionen forvalter som led i forbindelserne med tredjelande, og således lade det udgøre et eksternt afsnit af energirammeprogrammet.

Derfor overvejer Rådet at træffe foranstaltninger med henblik på:

- at koncentrere Synergy-programmet om aktioner, der udelukkende og direkte har tilknytning til målene for EU's energipolitik

- at tilpasse forvaltningen af programmet.

Inden for de rammer, der er fastlagt i Rådets beslutning af 14. december 1998 om et flerårigt program til fremme af det internationale energisamarbejde (1999/23/EF), udspecificeres det første af de to ovenstående punkter i følgende indsatsområder:

- at gøre forsyningssikkerhed til et højt prioriteret mål for aktionerne under Synergy-programmet

- at bidrage til gennemførelsen af de fleksible mekanismer, der er fastsat i Kyoto-protokollen.

Med hensyn til det andet punkt, vil det dreje sig om at koncentrere aktionerne således, at det bliver nemmere at forvalte programmet med de menneskelige og finansielle ressourcer, der er til rådighed.

I. At koncentrere aktiviteterne om højt prioriterede mål

Forsyningssikkerheden i EU er et af energipolitikkens højt prioriterede mål. En bæredygtig udvikling og især opfyldelsen af de forpligtelser, der er indgået som led i Kyoto-protokollen, er afgørende forudsætninger for, at EU kan opnå forsyningssikkerhed. De aspekter vedrørende internationalt samarbejde, der omhandlet i meddelelsen fra Kommissionen til Rådet og Europa-Parlamentet om EU's politikker og foranstaltninger til reduktion af drivhusgasemissionerne: Mod et europæisk klimaændringsprogram (ECCP) (KOM(2000) 88), bør indgå i den strategi, der skal følges ved gennemførelsen af Synergy-programmet.

Derfor bør målsætningerne for Synergy-programmet tage sigte på for det første at styrke forsyningssikkerheden i Europa og for det andet at anvende Kyoto-protokollens fleksible mekanismer. Disse aktiviteter skal udgøre kerneaktiviteterne under Synergy-programmet, hvilket vil gøre det muligt at skelne mellem det og andre fællesskabsprogrammer, der også omfatter energisamarbejdsaktioner.

A. Forsyningssikkerhed som mål

Dette mål er et af energipolitikkens højt prioriterede mål. Rådet overvejer at iværksætte en strategi, der har til hovedformål at skabe sikkerhed for energiforsyningen. Det drejer sig ikke om at foretage en omlægning af programmet, men om at koncentrere det om et af dets mål, der allerede var fastlagt i beslutningen vedrørende indførelsen af Synergy-programmet.

Sagt med andre ord vil programmet som led heri finansiere aktioner, som kan bidrage til en eller flere af følgende målsætninger:

- at analysere energiforsyningen i Europa og dens udviklingsperspektiver, herunder navnlig ved at undersøge perspektiverne for produktion og eksport til Europa fra producentlandene

- at fremme dialogen mellem EU, producentlandene i almindelighed, de vigtigste eksportører til Europa og de internationale organisationer: nedsættelse af arbejdsgrupper, finansiering af møder og uddannelsesaktioner

- at støtte en energipolitisk udvikling i producent- og transitlande, som gør det muligt at optimere deres produktion, henholdsvis inddrage dem i de internationale distributionsnet og at indføre fri adgang til produktion og transport af energi, navnlig gennem lovgivning, der tilskynder til liberalisering

- at analysere produktions- og transitinvesteringer i regioner af betydning for energiforsyningen i Europa: tekniske, økonomiske, miljømæssige og finansielle gennemførlighedsundersøgelser, seminarer eller konferencer om disse typer investeringer.

I betragtning af den igangværende udvidelsesproces vil Synergy-programmet som supplement til Save- og Altener-aktioner i ansøgerlandene også blive anvendt til projekter, der styrker forsyningssikkerheden i disse lande. For eksempel:

- analyse af de forskellige energikilders bidrag til energibalancen i et ansøgerland, herunder importeret energi

- aktioner, der fremmer regional handel mellem tredjelande og ansøgerlande.

B. Bidrag til gennemførelsen af Kyoto-protokollens fleksible mekanismer

Det drejer sig om et nyt område, der er i overensstemmelse med indholdet i meddelelsen fra Kommissionen til Rådet og Europa-Parlamentet om EU's politikker og foranstaltninger til reduktion af drivhusgasemissionerne: Mod et europæisk klimaændringsprogram (ECCP) (KOM(2000) 88) og i meddelelsen fra parternes sjette konference, der fandt sted i Haag i november 2000.

Med henblik på gennemførelsen af de fleksible mekanismer kan tredjelande iværksætte aktioner på følgende områder:

- energieffektivitetsforanstaltninger, f.eks. fremme af kraft/varmeproduktion, og energisyn af eksisterende anlæg

- udvikling af finansieringsmekanismer for investeringer i rene teknologier

- fremme af vedvarende energikilder, og navnlig biomasse

- optimering af husholdningernes energianvendelse i land- og byområder (teknologioverførsel, kapacitetsskabelse)

- fremme af rene kulteknologier.

Synergy-programmet kan danne rammen om sådanne energiaktioner og fungere som støtte og forberedelse til aktionerne under de store fællesskabsprogrammer for internationalt samarbejde og udviklingsbestand.

II. At forbedre forvaltningen af programmet

A. Koncentration af aktionerne

Hvis et program spredes på mange små projekter, kan der opstå problemer både med at forvalte ressourcerne og med at sikre de finansierede projekters gennemslagskraft, hvilket ikke bidrager til en effektiv udnyttelse af ressourcerne.

For at løse dette problem bør Synergy-programmet koncentreres om et færre antal projekter med højere finansieringsbeløb til hvert projekt. Derved kan projekterne omfatte flere lande eller regioner, eller der kan fastlægges en flerårig ramme, og en væsentlig reduktion af antallet af de projekter, der finansieres, vil føre til en bedre overvågning af gennemførelsen.

Målet er at fordoble beløbet til hvert enkelt projekt. Undtagen i klart begrundede tilfælde bør et støttebeløb under Synergy-programmet ikke være under 400 000 euro. Da den støtte, der hidrører fra Synergy-programmet ikke kan overstige 50% for kontrakter med samfinansiering, bør et projekts samlede budget være på mindst 800.000 euro, medmindre der er tale om en særlig undtagelse. For at projekterne kan nå op på sådanne beløb, skal det være muligt at samle projekter, der gennemføres af forskellige konsulenter under en koordinators ledelse.

B. Fastlæggelse af evalueringskriterier

Evalueringen foretages af Kommissionen på grundlag af de kriterier, der fastlægges i indkaldelsen af forslag.

Det vigtigste kriterium er, hvor godt projekterne modsvarer de højt prioriterede mål på områderne forsyningssikkerhed og fleksible mekanismer. De øvrige kriterier vil være omkostningseffektiviteten, det fremlagte arbejdsprograms kvalitet, deltagernes kapacitet til at gennemføre projektet og kvaliteten af den samfinansiering, der stilles til rådighed.

For at sikre at de indsendte projekter er til gensidig fordel, skal forslagene omfatte mindst to deltagere fra mindst to europæiske lande og en deltager fra det pågældende tredjeland. Internationale organisationer (IEA, Energicharterets Sekretariat mv.) anses for at være europæiske organisationer, hvis medlemsstaterne eller Kommissionen er parter i dem.

III. Kommissionens forslag

Indholdet i den indkaldelse af projektforslag til samfinansiering i 2000, der blev offentliggjort i EFT den 12. oktober 1999, svarer ikke længere til Kommissionens retningslinjer. Der vil blive udsendt en ny indkaldelse, som svarer til ovenstående retningslinjer.

Forslag indgivet under den tidligere indkaldelse af forslag, og som svarer til de nye målsætninger, kan indgives under den nye indkaldelse. Dette kan ske ved hjælp af et brev, hvis forslagsstilleren mener, at forslaget var i overensstemmelse med disse målsætninger, eller det kan tilpasses, så det svarer til dem. Der tilskyndes især til at samle projekter under et forslag, således at man kan nå op på det ovennævnte minimumsbeløb.

>TABELPOSITION>

>TABELPOSITION>